Llíria intensifica la neteja de solars amb una campanya especial
04 de novembre de 2020

L'Ajuntament de Llíria ha posat en marxa una campanya especial de neteja i condicionament de solars en el nucli urbà. Ests treballs també s'estan desenvolupant en les bogues de zones urbanitzades amb camps o parcel·les abandonades. Este operatiu s'està realitzant amb un equip de sis persones del Pla Municipal d'Ocupació 2020.

Durant les primeres quatre setmanes, s'ha dut a terme la retirada de residus i males herbes de l'aparcament de l'antiga Renfe i el seu entorn, així com el vial i accés al cementeri. També s'ha realitzat, entre altres tasques, la neteja i desbrossament dels entorns del Pont de Vidre, el carrer Trencall, al costat de l'escola de dansa, els marges del Camí de Mura i l'aparcament contigu, i algunes zones del Pic. A estos treballs se sumen els reforços al dispositiu especial de Tots els Sants, en els quals l'equip va col·laborar en la neteja i desinfecció del cementeri.

Estes actuacions, coordinades des de l'Àrea de Medi Ambient, comptaven també amb el suport del personal de l'empresa concessionària del servei de neteja viària.

Per a la regidora de Medi Ambient i Neteja Viària, Consuelo Morató “el balanç d'este primer mes ha sigut molt satisfactori i s'espera que en els pròxims dos mesos es puga intervindre en altres llocs com l'entrada de Llíria-Benissanó o l'entorn de Santa Bàrbara, entre altres”.

“Volem agrair l'esforç i dedicació d'esta brigada especial, composta per dones treballadores del Pla d'Ocupació, així com a l'empresa de neteja Garbialdi”, ha manifestat la responsable municipal.

Al mateix temps, ha recordat que “és també responsabilitat de cada persona mantindre net el nostre entorn urbà, i no ha d'haver-hi excusa per a conductes incíviques com llançar residus fora de les papereres o els contenidors”.

D'altra banda, a les urbanitzacions també s'estan duent a terme en les últimes setmanes actuacions similars en la neteja d'abocadors incontrolats i espais pròxims als contenidors, a través de les brigades municipals de RSU i de Camins.